## El Consell aprova la pròrroga del conveni amb l’ICEX per a l’ús conjunt de signes distintius en activitats d’internacionalització empresarial

*** L’objectiu és potenciar l’impacte i la visibilitat de les activitats de foment de la internacionalització empresarial en l’exterior**

El Consell ha aprovat la pròrroga del conveni subscrit el desembre de 2023 entre ICEX Espanya Exportació i Inversions i la Generalitat, mitjançant l’Institut Valencià de Competitivitat Empresarial (IVACE), per a la utilització conjunta de signes distintius en activitats d’internacionalització empresarial, per una duració de dos anys.

Mitjançant este conveni, la Generalitat i l’ICEX busquen potenciar l’impacte, la imatge i la visibilitat de les seues activitats de foment de la internacionalització empresarial en l’exterior i, en última instància, de les empreses espanyoles, mitjançant la utilització d’una imatge comuna a través de la combinació dels seus respectius signes distintius.

**Finalitat comuna**

L’IVACE és una entitat de dret públic adscrita a la Conselleria d’Indústria, Turisme, Innovació i Comerç encarregada de desenrotllar la política industrial de la Generalitat i el suport a les empreses en matèria d’innovació, mamprenedoria, internacionalització i captació de la inversió, entre altres.

L’ICEX, per la seua banda, té entre els seus fins la promoció de la internacionalització de l’economia i de l’empresa espanyola i la millora de la seua competitivitat. En concret, para, particularment, atenció a la col·laboració amb altres organismes públics i privats i entitats per a donar suport a la internacionalització de l’economia espanyola i la promoció de les inversions estrangeres a Espanya.

En este sentit, Generalitat i ICEX compartixen com a objectiu comú el foment de la competitivitat de les empreses de la Comunitat mitjançant el suport a la internacionalització empresarial.

Fecha: 12/12/2025